CELEX: 32019D0902
Language: el
Date: 2019-05-28 00:00:00
Title: Εκτελεστική απόφαση (ΕΕ) 2019/902 της Επιτροπής, της 28ης Μαΐου 2019, σχετικά με μέτρο που έλαβε η Σουηδία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά ψαλιδωτού ανυψωτικού για οχήματα (μοντέλο TL530LF) που κατασκευάζεται από την TWA Equipment S.r.l. [κοινοποιηθείσα υπό τον αριθμό C(2019) 3886] (Κείμενο που παρουσιάζει ενδιαφέρον για τον ΕΟΧ)

3.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 144/47
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/902 ΤΗΣ ΕΠΙΤΡΟΠΗΣ
         της 28ης Μαΐου 2019
         σχετικά με μέτρο που έλαβε η Σουηδία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά ψαλιδωτού ανυψωτικού για οχήματα (μοντέλο TL530LF) που κατασκευάζεται από την TWA Equipment S.r.l.
         
            
               [κοινοποιηθείσα υπό τον αριθμό C(2019) 3886]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17 Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Στις 20 Ιουλίου 2017 η Σουηδία ενημέρωσε την Επιτροπή σχετικά με μέτρο που είχε λάβει σύμφωνα με το άρθρο 11 παράγραφος 1 της οδηγίας 2006/42/ΕΚ για την απαγόρευση της διάθεσης στην αγορά ψαλιδωτού ανυψωτικού για οχήματα (μοντέλο TL530LF) που κατασκευάζεται από την TWA Equipment S.r.l., Via s.n.c. 65015, Montesilvano (PE), Ιταλία (στο εξής «ο κατασκευαστής») και διανέμεται από την Lidköpings Carpart AB, Plastagan 12C, 53155 Lidköping, Σουηδία (στο εξής «Carpart»).
                  
               
                     (2)
                  
                  
                     Η Σουηδία έλαβε το μέτρο επειδή θεώρησε ότι το ψαλιδωτό ανυψωτικό για οχήματα δεν πληρούσε τη βασική απαίτηση υγείας και ασφάλειας που καθορίζεται στο τμήμα 4.1.2.6 στοιχείο γ) του παραρτήματος Ι της οδηγίας 2006/42/ΕΚ. Η εν λόγω διάταξη απαιτεί το μηχάνημα πρέπει να είναι σχεδιασμένο και κατασκευασμένο έτσι ώστε τα φορτία να μην μπορούν να κλίνουν επικίνδυνα ή να πέφτουν αιφνιδίως με ελεύθερη πτώση σε περίπτωση μερικής ή ολικής διακοπής της παροχής ενέργειας, ή όταν παύει να ενεργεί ο χειριστής. Η Σουηδία δικαιολόγησε το μέτρο που έλαβε με την αιτιολογία ότι η βαλβίδα ασφαλείας θραύσης του σωλήνα δεν λειτούργησε σωστά, επηρεάζοντας την ασφαλή λειτουργία των διατάξεων φόρτωσης και, ως εκ τούτου, θέτοντας πιθανώς σοβαρό κίνδυνο ασφάλειας. Επιπλέον, η Σουηδία υποστήριξε ότι ορισμένα χαρακτηριστικά ασφάλειας ήταν απενεργοποιημένα (συγκεκριμένα οι βαλβίδες μείωσης της πίεσης) όταν ο ανυψωτήρας χαμήλωνε με τη χρήση του κουμπιού «πλήρης κάθοδος» και αυτό θα μπορούσε να έχει ως αποτέλεσμα διαφορά ύψους μεταξύ των ραμπών.
                  
               
                     (3)
                  
                  
                     Μετά τη λήψη της κοινοποίησης του μέτρου διασφάλισης που έλαβε η Σουηδία, η Επιτροπή ξεκίνησε διαβουλεύσεις με τα ενδιαφερόμενα μέρη προκειμένου να ακούσει τις απόψεις τους. Η Επιτροπή απέστειλε επιστολή στον κατασκευαστή στις 12 Αυγούστου 2017, στην οποία ο κατασκευαστής δεν απάντησε. Με βάση τις πληροφορίες που διαβίβασαν οι σουηδικές αρχές στην Επιτροπή, η εταιρεία Carpart δεν προμηθεύει πλέον το υπό εξέταση προϊόν στη σουηδική αγορά. Επιπλέον, η Carpart σημείωσε ότι βρισκόταν σε διαδικασία αντικατάστασης των εργοστασιακών βαλβίδων ασφαλείας θραύσης του σωλήνα με βελτιωμένες βαλβίδες θραύσης στα ανυψωτικά της TWA με αριθμό μοντέλου TL530LF που έχουν ήδη παραδοθεί στη Σουηδία. Οι σουηδικές αρχές εξέφρασαν την ικανοποίησή τους για τις ενέργειες στις οποίες προέβη η Carpart για τη βελτίωση της ασφάλειας του μοντέλου TL530LF.
                  
               
                     (4)
                  
                  
                     Οι εξηγήσεις που υπέβαλε η Σουηδία και η τεκμηρίωση που διαθέτει η Επιτροπή καταδεικνύουν ότι το ψαλιδωτό ανυψωτικό για οχήματα με αριθμό μοντέλου TL530LF δεν πληρούσε τη βασική απαίτηση υγείας και ασφάλειας που καθορίζεται τμήμα 4.1.2.6 στοιχείο γ) του παραρτήματος Ι της οδηγίας 2006/42/ΕΚ.
                  
               
                     (5)
                  
                  
                     Το μέτρο που έλαβε η Σουηδία είναι αναγκαίο για να εξασφαλιστεί ότι το ψαλιδωτό ανυψωτικό για οχήματα με αριθμό μοντέλου TL530LF δεν θέτει δυνητικά σοβαρούς κινδύνους ασφάλειας λόγω της δυσλειτουργίας της βαλβίδας ασφαλείας θραύσης του σωλήνα ή της απενεργοποίησης ορισμένων χαρακτηριστικών ασφαλείας. Μόνο με την απαγόρευση θα διασφαλιστεί ότι το προϊόν δεν θα διατεθεί στην αγορά έως ότου ικανοποιηθεί η σχετική βασική απαίτηση υγείας και ασφάλειας.
                  
               
                     (6)
                  
                  
                     Ως εκ τούτου, το μέτρο διασφάλισης που έλαβε η Σουηδία είναι κατάλληλο, αναγκαίο και αναλογικό και θα πρέπει να θεωρηθεί δικαιολογημένο.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το μέτρο που έλαβε η Σουηδία για την απαγόρευση της διάθεσης στην αγορά ψαλιδωτού ανυψωτικού για οχήματα (μοντέλο TL530LF) που κατασκευάζεται από την TWA Equipment S.r.l., Via s.n.c. 65015, Montesilvano (PE), Ιταλία και διανέμεται από την Lidköpings Carpart AB, Plastagan 12C, 53155 Lidköping, Σουηδία είναι δικαιολογημένο.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 28 Μαΐου 2019.
            
               
                  Για την Επιτροπή
               
               Elżbieta BIEŃKOWSKA
               
                  Μέλος της Επιτροπής
               
            
         
         
            (1)  ΕΕ L 157 της 9.6.2006, σ. 24.